钦定古今图书集成/明伦汇编/氏族典/第484卷 > 《廖用贤尚友录》 > 廖昇
## 钦定古今图书集成/明伦汇编/氏族典/第484卷 > 《廖用贤尚友录》 > 廖昇

按《万姓统谱》：“昇，襄阳人，不知其所以进。学行最知名，
与方孝孺、王绅辈友善。洪武中为左府断事。上知其
贤，二十九年六月擢太常少卿。”建文元年正月敕修
《高皇实录》，礼部左侍郎兼翰林学士董伦、右侍郎兼
翰林学士王景彰为总裁官，昇及翰林侍讲学士高
巽志、副总裁翰林修撰李贯、国子博士王绅、汉中府
学教授胡子昭，齐府审理副杨士奇，崇仁学训导罗
恢、马龙、他郎甸长官司吏目程本立等。纂修官昇，博
雅有史才，朗达负气，书《靖难兵事》，语多摭实。闻忠诚
伯等自龙潭还，恸哭与家人诀，自缢死。都御史陈瑛
奏“昇黄观、王叔英、周是修、王良、颜、伯玮皆不顺天命，
效死建文，计其存心，与叛逆等，并宜”追戮。上诏勿问。